VYKONÁVACIE NARIADENIE KOMISIE (EÚ) 2022/1992

z 20. októbra 2022,

ktorým sa v súlade s nariadením Európskeho parlamentu a Rady (EÚ) č. 528/2012 schvaľuje extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami ako účinná látka na použitie v biocídnych výrobkoch typu 19

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,

keďže:

(1) Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na použitie v biocídnych výrobkoch. Uvedený zoznam zahŕňa extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami.

(2) Extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami bol hodnotený z hľadiska jeho používania v biocídnych výrobkoch typu 19 (repelenty a atraktanty) podľa vymedzenia v prílohe V k smernici Európskeho parlamentu a Rady 98/8/ES (3), ktoré zodpovedajú výrobkom typu 19 podľa vymedzenia v prílohe V k nariadeniu (EÚ) č. 528/2012.

(3) Ako spravodajský členský štát bolo určené Španielsko, ktorého hodnotiaci príslušný orgán predložil Komisii 1. septembra 2010 hodnotiacu správu spolu so svojimi závermi. Po predložení hodnotiacej správy sa uskutočnili diskusie na technických stretnutiach organizovaných Komisiou a po 1. septembri 2013 Európskou chemickou agentúrou (ďalej len „agentúra“).

(4) Z článku 90 ods. 2 nariadenia (EÚ) č. 528/2012 možno vyvodiť, že látky, pri ktorých sa hodnotenie vykonané členskými štátmi ukončilo do 1. septembra 2013, sa majú hodnotiť v súlade s ustanoveniami smernice 98/8/ES.

(5) V súlade s článkom 75 ods. 1 nariadenia (EÚ) č. 528/2012 vypracúva stanovisko agentúry k žiadostiam o schválenie účinných látok Výbor pre biocídne výrobky. V súlade s článkom 7 ods. 2 delegovaného nariadenia (EÚ) č. 1062/2014 Výbor pre biocídne výrobky prijal 3. decembra 2021 stanovisko agentúry (4), v ktorom sa zohľadnili závery hodnotiaceho príslušného orgánu.

(6) Na základe uvedeného stanoviska možno predpokladať, že biocídne výrobky typu 19 s obsahom extraktu Chrysanthemum cinerariaefolium z otvorených a zrelých kvetov Tanacetum cinerariifolium získaného uhľovodíkovými rozpúšťadlami spĺňajú požiadavky stanovené v článku 5 ods. 1 písm. b), c) a d) smernice 98/8/ES, pokiaľ sú splnené požiadavky týkajúce sa ich používania.

(7) Vzhľadom na stanovisko agentúry je vhodné schváliť extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami ako účinnú látku na použitie v biocídnych výrobkoch typu 19, ak spĺňajú určité podmienky.

(8) Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.

(9) Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

PRIJALA TOTO NARIADENIE:

Článok 1 Extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami sa schvaľuje ako účinná látka na použitie v biocídnych výrobkoch typu 19, ak spĺňajú podmienky stanovené v prílohe.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. októbra 2022 Za Komisiu predsedníčka Ursula VON DER LEYEN

(1) Ú. v. EÚ L 167, 27.6.2012, s. 1.

(2) Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).

(3) Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

(4) Biocidal Products Committee Opinion on the application for approval of the active substance Chrysanthemum cinerariaefolium extract from open and mature flowers of Tanacetum cinerariifolium obtained with hydrocarbon solvents (Stanovisko Výboru pre biocídne výrobky k žiadosti o schválenie účinnej látky extrakt Chrysanthemum cinerariaefolium z otvorených a zrelých kvetov Tanacetum cinerariifolium získaný uhľovodíkovými rozpúšťadlami); typ výrobku: 19. ECHA/BPC/314/2021, prijaté 3. decembra 2021.